
ועדת העבודה, הרווחה והבריאות
12/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 33>
מישיבת ועדת העבודה, הרווחה והבריאות
יום רביעי, ד' בתמוז התשע"ג (12 ביוני 2013), שעה 10:00
<סדר היום:>
<תקנות הרוקחים (תכשירים) (תיקון), התשע"ג-2013>
נכחו:

<חברי הוועדה:> 
חיים כץ – היו"ר
יעקב ליצמן

שולי מועלם-רפאלי

שמעון סולומון

רינה פרנקל

מיקי רוזנטל

<מוזמנים:> 
	פרופ' רוני גמזו
	–
	מנכ"ל המשרד, משרד הבריאות

	נתי כהן אהרון
	–
	עוזרת לראש אגף הרוקחות, משרד הבריאות

	ד"ר איל שוורצברג
	–
	מנהל אגף הרוקחות, משרד הבריאות

	אלי מרום
	–
	סגן מנהל אגף הרוקחות, משרד הבריאות

	ד"ר דורית דיל-נחליאלי
	–
	מנהלת המחלקה לניהול סיכונים ומעקב תרופתי, משרד הבריאות

	נילי חיון דיקמן
	–
	עו"ד, לשכה משפטית, משרד הבריאות

	מוריה בן-צור
	–
	עו"ד, לשכה משפטית, משרד הבריאות

	כרמל פלדמן
	–
	סגנית מנהל איגוד כימיה, פרמצבטיקה ואיכות הסביבה, התאחדות התעשיינים

	דובב אפל
	–
	עו"ד, שותף בש. הורוביץ ושות', התאחדות התעשיינים

	חן שמילו
	–
	עו"ד, תחום מדיניות ציבורית, ההסתדרות הרפואית בישראל

	פרופ' חיים ביטרמן
	–
	רופא ראשי, שירותי בריאות כללית

	ד"ר מר ליברמן
	–
	ראש אגף הרפואה, שירותי בריאות כללית

	אופיר שליטנר
	–
	יועץ משפטי, שירותי בריאות כללית

	ד"ר אורן שביט
	–
	רוקח ראשי, קופת חולים מאוחדת

	אביבית וינברג
	–
	מנהלת היחידה לבטיחות תרופתית ומידע תרופתית, נוברטיס, פארמה ישראל

	צופית טרופר
	–
	אחראית מעקב תרופתי, רוש, פארמה ישראל

	צפריר כהן
	–
	רוקח אחראי ואחראי מעקב תרופתי, פארמה ישראל

	מיה שביט
	–
	אחראית מעקב תרופתי, אבוט, פארמה ישראל

	יעל רוזן
	–
	ראש יחידה למעקב תרופתי, סאנופי-אוונטיס, פארמה ישראל

	ירחמיאל מלוביץ
	–
	מנהל בטיחות תרופתי, רפא, פארמה ישראל

	לימור טרסי-חן
	–
	עו"ד, משרד עו"ד זוהר יהלום

	משה חסיד 
	–
	סמנכ"ל קשרי חוץ, נובולוג

	עידית שבתאי סידיס
	–
	לוביסטית, פוליסי, ענף הכימיה והפרמצבטיקה, התאחדות התעשיינים

	ליטל סבר
	–
	לוביסטית, פרילוג (פרמינגר), חברות תרופות

	במבי צורי
	–
	לוביסטית, גלעד יחסי ממשל ולובינג, ההסתדרות הרפואית בישראל

	עופרה שקד
	–
	לוביסטית, גורן עמיר, שירותי בריאות כללית


<ייעוץ משפטי:>
נועה ברודסקי-לוי
<מנהלת הוועדה:>
וילמה מאור
<רישום פרלמנטרי:>
הדר אביב
<תקנות הרוקחים (תכשירים) (תיקון), התשע"ג–2013>
<היו"ר חיים כץ:>
בוקר טוב, יום רביעי בשבוע, ד' בתמוז, 12 ביוני 2013, ואני מתכבד לפתוח את ישיבת ועדת העבודה, הרווחה והבריאות. אנחנו ממשיכים בנושא תקנות הרוקחים ובהקראה מהמקום בו הפסקנו, עמוד 3 למטה: הוספת תקנות, אחרי תקנה 26.
<נועה ברודסקי-לוי:>
אם אפשר, אדוני, יש תיקון לגבי תופעת לוואי חמורה. בדיון הקודם שוחחו בעניין הזה והושגה הסכמה בין משרד הבריאות וקופות החולים. 
אז בתופעת לוואי חמורה, במקום "הצריכה טיפול רפואי משמעותי", הפִּסקה הזו תימחק ובמקומה יבוא בסוף: "אירועים רפואיים משמעותיים אחרים אשר עלולים לסכן את המטופל או שהצריכו התערבות רפואית למניעת המצבים המנויים לעיל."

<היו"ר חיים כץ:>
וזה הוסכם פה?

<קריאות:>
כן.

<היו"ר חיים כץ:>
מאה אחוז. ומי בעד הסעיף כפי שהוקרא? ירים את ידו.

הצבעה 1
בעד – פה אחד
הסעיף אושר.
<היו"ר חיים כץ:>
לא, בשביל להצביע אתה יודע מה אתה צריך לעשות? אתה צריך להירשם לאיזושהי מפלגה, להתמודד בבחירות או להיות ממונה על ידי אחת המפלגות, להיבחר לכנסת, לקבל את הזכות לשבת בוועדה, ואחר כך אתה מקבל זכות הצבעה.
<קריאה:>
כבודו, ויתרתי.

<היו"ר חיים כץ:>
אוקיי, אז גם הסעיף הזה אושר ואנחנו ממשיכים במקום בו עצרנו.

<נועה ברודסקי-לוי:>
אושר עד סוף סעיף 3, ואנחנו ממשיכים ב"הוספת תקנות 26א עד 26יא":
	"הוספת תקנות 26א עד 26יא
	4.
	אחרי תקנה 26 לתקנות העיקריות יבוא:

	 
	
	"מערכת מעקב תרופתי 


	26א.
	(א)
	בעל הרישום ינהל מערכת מעקב תרופתי לתכשיר שרשם בפנקס, וימנה רופא או רוקח בעלי ניסיון של שנתיים במקצועם, אשר יהא אחראי למעקב תרופתי; מונה רוקח - הוא יתייעץ עם רופא כאמור בכל היבט קליני הנוגע לתפקידו. "


<נילי חיון דיקמן:>
ביום שני נתבקשנו לבחון שוב את הנוסח בנושא היוועצות הרוקח עם הרופא בכל היבט, הגענו לנוסח שנראה לנו מדויק יותר, ואני מבקשת להקריא: "בעל הרישום ינהל מערכת מעקב תרופתי לתכשיר שרשם בפנקס, וימנה רופא או רוקח בעלי ניסיון של שנתיים במקצועם, אשר יהא אחראי למעקב תרופתי; מונה רוקח – יתייעץ בהתאם לצורך עם רופא לגבי שאלות קליניות חדשות הנוגעות לתפקידו."

<היו"ר חיים כץ:>
מתי הגעתם לנוסח?

<נילי חיון דיקמן:>
אתמול.

<היו"ר חיים כץ:>
למה לא העברת לוועדה?

<נילי חיון דיקמן:>
העברנו אבל הוא לא היה סופי. מדובר בשינוי שמוסיף "בהתאם לצורך", וכן שזה לגבי שאלות קליניות חדשות הנוגעות לתפקידו.

<היו"ר חיים כץ:>
אני לא מדבר על הנוסח. סכמי ותעבירי ליועצת המשפטית של הוועדה כך שיהיה לה מספיק זמן לעבור על זה ולראות.

<נילי חיון דיקמן:>
בהחלט.

<נועה ברודסקי-לוי:>
זה הועבר, ורק היו צריכים לתת לנו תשובה סופית.

<היו"ר חיים כץ:>
זו כנראה לא הישיבה האחרונה שלנו עם משרד הבריאות, אז בפעם הבאה אני פשוט לא אדון בזה. קחי את זה לתשומת לבך. גומרת, מעבירה ליועצת המשפטית לוועדה, ולא באה ומעדכנת אותנו פה.

<נילי חיון דיקמן:>
כן.

<דובב אפל:>
יש לנו הערה לסעיף.

<היו"ר חיים כץ:>
מי אדוני?

<דובב אפל:>
עורך-דין דובב אפל.

<היו"ר חיים כץ:>
אני לא זוכר שקיבלת רשות דיבור.

<היו"ר חיים כץ:>
ביקשתי רשות דיבור.

<היו"ר חיים כץ:>
בסדר, לא קיבלת. 
תמשיכי.

<נועה ברודסקי-לוי:>
	
	
	
	
	"(ב)
	על אף האמור בתקנת משנה (א), יכול שאדם העוסק במעקב התרופתי בחברה העוסקת בשיווק של תכשירים רפואיים ערב תחילתן של תקנות הרוקחים (תכשירים) (תיקון), התשע"ג-2013, ישמש אחראי למעקב תרופתי אם מתקיימים בו שני אלה:

	
	
	
	
	
	(1)
	הוא בעל תואר ראשון במדעי החיים או במדעי הטבע;

	
	
	
	
	
	(2)
	הוא בעל ניסיון של שלוש שנים בביצוע מעקב תרופתי."


<כרמל פלדמן:>
כרמל פלדמן, התאחדות התעשיינים.

יש מצבים בהם תכשירים מוגדרים רפואיים אבל הם לא בהכרח פרמצבטיים, כמו: חמצן רפואי, ובהם, מומחה לנושא הזה יכול להיות מהנדס בתחום. זה כן מקל על זה. העניין הוא שזה משריש מצב קיים. נכון לעכשיו, מהנדס הכימיה במפעלי חמצן, לצורך הדוגמה, משמש בתפקיד הזה. אם הוא עוזב את התפקיד הם בהכרח יצטרכו לקחת רוקח במקומו, והתפקיד שלו שם כרוקח לא - - -

<היו"ר חיים כץ:>
ומה אומר מנכ"ל משרד הבריאות?

<רוני גמזו:>
אתם מדברים על מצב בו לא מדובר בתכשיר?
<כרמל פלדמן:>
כן.

<רוני גמזו:>
ואז, מה אתם מציעים? מי יעקוב אחרי זה?

<היו"ר חיים כץ:>
חמצן רפואי – למה צריך להיות מהנדס, דרך אגב? ולמה לא יכול להיות טכנאי או טרום-טכנאי?

<רוני גמזו:>
לא, אמרנו: מהנדס או רוקח. נתנו את האפשרות הזו.

<היו"ר חיים כץ:>
למה מהנדס או רוקח, ולא כל מי שיש לו הסמכות ממשרד העבודה להתעסק בחמצן? למה דווקא מהנדס?

<רוני גמזו:>
בדרך-כלל זה מהנדסים.

<היו"ר חיים כץ:>
לא, ממש לא. יש הנדסאים ויש טכנאים שמתעסקים בחמצן. למה מהנדס? מה, אני צריך ללמוד ארבע שנים בשביל לפתוח בקבוק חמצן?

<איל שוורצברג:>
חמצן נחשב תרופה. זה חמצן רפואי, גז רפואי.
<היו"ר חיים כץ:>
אבל אני לא חושב שלמהנדס יש יכולות מעבר לטכנאי או הנדסאי בנושא חמצן. הוא לא רופא. אם היית אומר שהוא עבר קורס של שנה לפחות ברפואה, אז בסדר, אני מקבל. אבל כשאתה אומר שזה נחשב לרפואה, סלח לי שאני אומר לך: לא רציני. לא צריך להיות מהנדס בשביל לשחק בחמצן. 

מה, אתה מגביל את ההנדסאים? תן גם סיבה לסגור את בית-הספר להנדסאים, שהם לא יעבדו בכלל. נגדיר בחוקים את מקצוע המהנדס שיתעסק בעבודות פשוטות.
<רוני גמזו:>
כבוד היושב-ראש, אנחנו יכולים למצוא לזה פתרון, אם תרשה לנילי.

<נילי חיון דיקמן:>
נושא ייצור גזים רפואיים, וחמצן נופל להגדרה הזו, הוא אכן בשוליים ויש התייחסות לזה בתקנות תנאי ייצור נאותים, שם דרשנו איש שיש לו השכלה גבוהה בכימיה או בהנדסה כימית, או רוקח. לכן, אם אפשר, להפנות ל-17א לעניין גזים רפואיים.

<היו"ר חיים כץ:>
לא. למה השכלה גבוהה? יש לו הסמכות ממשרד התמ"ת. 

<נילי חיון דיקמן:>
אבל לא מדובר כאן בפעולות הביצוע או העיסוק בגז, אלא - - - 
<היו"ר חיים כץ:>
ממש לא. 
"לפחות שיהיה עורך-דין" – מה אכפת לך? שיהיה עורך-דין, בואי נעשה שיהיה עורך-דין.
<רוני גמזו:>
אז מה אתה מציע, כבוד היושב-ראש?

<היו"ר חיים כץ:>
שמע, זה המקצוע של הנדסאי, ואתה אומר לו: אל תלמד.
<איל שוורצברג:>
לא מדובר פה על הייצור, מדובר פה על איכות המוצר בסופו של דבר.

<היו"ר חיים כץ:>
מה עושה המהנדס הזה?

<איל שוורצברג:>
המהנדס הזה אמור לבדוק את התהליך, לראות ש - - -
<היו"ר חיים כץ:>
את התהליך, לא את איכות החומר. זה חמצן. על מה אתה מדבר?

<איל שוורצברג:>
הוא אמור לבדוק שהחמצן יצא - - -

<היו"ר חיים כץ:>
עזוב, אתה טוב ברפואה.

כן, מי אדוני?

<אלי מרום:>
אלי מרום, סגן מנהל אגף הרוקחות. 
מדובר פה באיכות החמצן הרפואי. חמצן רפואי זה לא חמצן תעשייתי שמשתמשים במסגריות. - - - שלא יהיו בו חלקיקים של חומרים - - -

<היו"ר חיים כץ:>
ומה יכול לעשות מהנדס?

<אלי מרום:>
הוא אחראי על האיכות - - - 

<היו"ר חיים כץ:>
ולמה הנדסאי לא יכול להיות?

<קריאה:>
אין תשובה.

<רוני גמזו:>
אין לי בעיה עם הנדסאי.

<היו"ר חיים כץ:>
לא, אני רוצה להבין למה הנדסאי לא יכול להיות.
<אלי מרום:>
יכול להיות, אם יגדירו הנדסאי - - -

<היו"ר חיים כץ:>
מה זה, "יגדירו"?

<אלי מרום:>
אדוני יגדיר, הוועדה תגדיר: הנדסאי בעל ניסיון בייצור חמצן רפואי.

<היו"ר חיים כץ:>
אני מגדיר? המועצה להשכלה גבוהה צריכה להגדיר. אני לא צריך להגדיר, הוועדה לא מגדירה.

<אלי מרום:>
אבל את הניסיון אנחנו מגדירים.

<היו"ר חיים כץ:>
שמע מה אני אומר לך: אתם, ביתר קלות, באים בחקיקה ראשית ומבקשים ממני לפסול מקצועות. ממש לא. זו ועדת העבודה, הרווחה והבריאות. לא: "הבריאות, וועדת העבודה והרווחה". 

מה, אני פוסל מקצוע הנדסאי? הנדסאי כימיה לא יכול לשחק בחמצן הזה? ומהנדס, אולי הוא מהנדס בניין? אבל הוא מהנדס. שמע, לא רציני.

<שמעון סולומון:>
השאלה היא מהו השיקול שלהם לומר את זה. אני לא שומע תשובה, למה הנדסאי לא יכול לעמוד בזה. מה היה השיקול שלכם מראש?

<אלי מרום:>
ניסיון רלוונטי בתהליכי ייצור.

<שמעון סולומון:>
זה כל-כך מסובך שרק רופא צריך לעשות את זה?
<נילי חיון דיקמן:>
כי זה קליני.

<היו"ר חיים כץ:>
מצוין, אז שיהיה רשום: בעל הכשרה רלוונטית.

<רינה פרנקל:>
לא רק. לא הגדרתם איזה מהנדס בדיוק. כפי שאמרת, אם הוא מהנדס שלא שייך לתחום, אז איך הוא יכול להיות?
<היו"ר חיים כץ:>
אבל הוא מהנדס. הוא למד תעשייה וניהול, ואז הוא "ספץ" בחמצן.

<רוני גמזו:>
רוקח או הנדסאי עם הכשרה רלוונטית.

<היו"ר חיים כץ:>
מאה אחוז.

<כרמל פלדמן:>
רגע, איזה סעיף תיקנו?

<היו"ר חיים כץ:>
26(ב).

<כרמל פלדמן:>
השאלה היא אם זה תיקן את (ב) - - -

<היו"ר חיים כץ:>
תיכף היועצת המשפטית תגיד לך הכול, ומה תוקן.

<נועה ברודסקי-לוי:>
זו החלטה של הוועדה, אם אנחנו מדברים רק על מי שכבר עוסק בתחום או - - -

<היו"ר חיים כץ:>
לא, יש אחר-כך את ההמשך.

<נועה ברודסקי-לוי:>
זה כמובן. אבל אנחנו מכניסים את זה ל-(ב), לגבי רק מי שכבר עסק בכך.

<כרמל פלדמן:>
זה אומר שזה משריש מצב קיים. אם היום עוסק בזה הנדסאי ומחר הוא מתחלף, אז בהכרח הם חייבים לקחת או רוקח - - -
<היו"ר חיים כץ:>
לא חייבים. או, ואו, ואו. הם לא חייבים כלום.

<כרמל פלדמן:>
זה מתקן רק מצב קיים. צריך לתקן את (א).

<נועה ברודסקי-לוי:>
אתה מסכים שזה יהיה ב-(א)? בסדר, הוסכם פה שזה יהיה ב-(א).

<היו"ר חיים כץ:>
אוקיי. שיהיה ב-(א).

<נועה ברודסקי-לוי:>
	
	
	
	
	"(ג)
	בעל הרישום יעביר למנהל את פרטי האחראי למעקב תרופתי, ובכללם את שמו, קורות חייו ופרטי ההתקשרות עמו; המנהל יאשר את מינויו בכתב.

	
	
	
	
	(ד)
	בעל הרישום יערוך חוזה התקשרות עם יצרן התכשיר אשר במסגרתו תיקבע חובת היצרן להעביר לו מידע הנדרש לו לצורך ביצוע תפקידיו כאמור בתקנות אלה, באופן שוטף ומיידי."


<אביבית וינברג:>
רגע, סליחה, יש לי הערה.

אני אביבית וינברג, ואני אחראית על בטיחות תרופתית בחברת "נוברטיס". הסעיף שמדבר על החוזה מדבר על חוזי מול יצרני.
<היו"ר חיים כץ:>
איפה?

<אביבית וינברג:>
בסעיף (ד): "בעל הרישום יערוך חוזה התקשרות עם יצרן התכשיר".
אנחנו בעל רישום מקומי שמייצג את חברת האם. החוזים שלנו הם מול חברת האם, שהם בעלי רישום, ולחברת האם יש חוזים מול יצרנים. בסט-אפים של החברות שלנו אין אפשרות לתקשורת ביני לבין היצרן. זה ערוץ שהולך ביני לבין החברה הגלובלית, וממנה אל היצרנים. כפי שהסעיף הזה מנוסח כרגע, לא נוכל לעמוד בתקנות.

<היו"ר חיים כץ:>
ומה אומרת היועצת המשפטית של משרד הבריאות?

<נילי חיון דיקמן:>
אנחנו סבורים שהמונח "יצרן" מבטא את האדם שעומד מאחורי ייצור התכשיר. אם הוא עושה את זה באמצעות התקשרות לקבלן משנה באיזשהו אתר ייצור, זה עדיין לא משנה את ההגדרה שלו בעיני הרגולטור כיצרן. אם GSK העולמי, לצורך העניין, היא יצרן, אבל היא מתקשרת עם הרבה מאוד אתרי ייצור שמייצרים עבורה את התכשירים, זה בסדר.

<היו"ר חיים כץ:>
אוקיי, מאה אחוז. תמשיכי.

<נועה ברודסקי-לוי:>
	
	
	"תפקידי אחראי למעקב תרופתי
	26ב.
	אחראי למעקב תרופתי אצל בעל רישום יהא אחראי לביצוע פעולות אלה לגבי תכשיר שנרשם בפנקס:

	
	
	
	
	
	(1)
	מעקב תרופתי שוטף אחר התכשיר, לרבות אחר פרופיל האיכות, הבטיחות והיעילות של התכשיר וריכוז ניהול הסיכונים בתכשיר;

	
	
	
	
	
	(2)
	איסוף וריכוז הדיווח על תופעות לוואי או על חשש לתופעות לוואי שהתקבל מרופאים ומטופלים בישראל, וכן איסוף וריכוז של פניות ציבור בישראל הנוגעות לבטיחות ויעילות התכשיר; דיווח שנאסף ורוכז כאמור, יועבר למנהל כאמור בתקנה 26ג(3);"


<אביבית וינברג:>
סליחה, אני חושבת שההתייחסות היא לסעיף אחר.

<היו"ר חיים כץ:>
גברת, את לא בשכונה.

<אביבית וינברג:>
ממש לא.

<היו"ר חיים כץ:>
תמשיכי.

<נועה ברודסקי-לוי:>
	
	
	
	
	
	"(3)
	חקירת המידע על תופעות לוואי, לרבות השלמת נתונים וקבלת מידע רחב ככל הניתן מן המדווח ומגורמים הקשורים בו על תופעת לוואי של תכשיר, כדי לעמוד על היקפה ומשמעותה; במידת הצורך יפנה האחראי למעקב תרופתי - אם ניתנה לו הסכמת המטופל לכך - לרופא המטפל ויקבל ממנו פרטים לגבי מצבו הקליני של המטופל, לרבות תוצאות בדיקות מעבדה או בדיקות אחרות;"


<היו"ר חיים כץ:>
אם למישהו יש הערות על הסעיפים שקוראים, אז שירים יד. כן?

<אביבית וינברג:>
אני בכל זאת מבקשת לחזור אחורה כי יש שם טעות סופר, ואני חושבת שכדאי לתקן אותה. אפשר לבקש?

<היו"ר חיים כץ:>
כן, ודאי.

<אביבית וינברג:>
בסעיף (2), אני חושבת שהכוונה כאמור בתקנה 26ג(4)(א). זה (4), ולא (3).

<היו"ר חיים כץ:>
משרד הבריאות?

<נילי חיון דיקמן:>
כן, (4). היא צודקת.

<היו"ר חיים כץ:>
תקני. תודה רבה.

<אביבית וינברג:>
ויש לי עוד הערה, אם אפשר.

<היו"ר חיים כץ:>
מגיע לך אחת בונוס עכשיו.

<אביבית וינברג:>
בסעיף (1): "מעקב תרופתי שוטף אחר התכשיר, לרבות אחר פרופיל האיכות, הבטיחות והיעילות של התכשיר" – כל היתר הוא נכון, אבל פרופיל האיכות, נכון שיש השקה לעתים בינו לבין ענייני היעילות והבטיחות, אבל הוא נושא שמטופל על-ידי בעל תפקיד אחר שנקרא: QP. 

הייתי אולי מוסיפה שם איזשהו סעיף שאומר: "פרופיל האיכות כשמדובר בענייני בטיחות", אבל לא כפי שזה מוגדר כרגע.
<היו"ר חיים כץ:>
לפרוטוקול, שם ותפקיד.

<דורית דיל-נחליאלי:>
דוקטור דורית דיל, מנהלת המחלקה לניהול סיכונים במשרד הבריאות.

מקובל עלי, בסדר גמור. זו הכוונה של הסעיף.

<היו"ר חיים כץ:>
תודה רבה.

<נועה ברודסקי-לוי:>
	
	
	
	
	
	"(4)
	קבלת דוח הבטיחות התקופתי מיצרן התכשיר, עיון בו וניתוח הנתונים והמסקנות המובאים בו כנדרש בתקנה 26ג(א)(1);

	
	
	
	
	
	(5)
	איסוף מידע ופרסומים של רשויות בריאות במדינות המוכרות וכן מעקב אחר אמצעים שנקטו."


<אביבית וינברג:>
"איסוף" זו בעיה בהגדרה מבחינתנו. אנחנו פחות אוספים בהקשר הגלובלי, אנחנו יותר מעבירים את המידע כפי שאנחנו מקבלים אותו. אנחנו אוספים מקומית, אנחנו לא אוספים גלובלית. את זה עושה מישהו אחר, ואתם מגדירים את זה כחלק מהתפקיד שלנו.

<רוני גמזו:>
אכן כן. זה חלק מהתפקיד, גם לאסוף גלובלית.

<אביבית וינברג:>
איך אנחנו יכולים לאסוף גלובלית? אנחנו מקבלים את זה ממישהו אחר, ומחויבים, ומבקשים ממנו, ומגדירים את זה בהסכמים שלנו מולם. אבל אנחנו לא אוספים, אנחנו מעבירים. 

<רוני גמזו:>
כשאתה מדבר על העברה, תוסיף לזה גם את המילה "איסוף". מה שמעבירים לך זה מצוין. מעבר לכך יש לך חובת ידע, וידע כרוך באיסוף.
<אביבית וינברג:>
ידע זה לא איסוף, לא. כפי שאני מבינה עברית – "איסוף" פירושו שאני הולכת, באופן אקטיבי, ואוספת את המידע. 

<נילי חיון דיקמן:>
לא, זה אומר שאת צריכה להיות אקטיבית בפעולות איסוף הידע. אבל זה בסדר גמור אם תקבלי את זה דרך אחר.

<אביבית וינברג:>
אז את יכולה להגיד שאני יכולה להבין את הידע, אבל אני לא צריכה לאסוף אותו.

<איל שוורצברג:>
את אוספת אותו.
<אביבית וינברג:>
אני לא אוספת אותו, אני מקבלת אותו ממישהו באופן קבוע.

<נילי חיון דיקמן:>
יש לך הסכם עם מישהו, והוא מעביר אליך.

<מיקי רוזנטל:>
כשאני מדבר אליך את שומעת או קולטת? מה ההבדל?

<אביבית וינברג:>
זה תלוי.

<מיקי רוזנטל:>
אם היו מגדירים את תחום האיסוף והיו אומרים לך: כך וכך, והיו אומרים לך כמה את צריכה לאסוף, היית יכולה להגיד: אני לא יכולה לעמוד בזה. 

<רוני גמזו:>
תראי מה כתוב: איסוף ידע ופרסומים של רשויות בריאות. אם הפרסום קיים ולא אספת אותו, ולא עשית פעולה אקטיבית לקבל אותו – לא מקובל עלינו.

<אביבית וינברג:>
אני לא אומרת, אני יכולה - - -

<היו"ר חיים כץ:>
אוקיי, תודה, נגמר. 

תמשיכי.
<נועה ברודסקי-לוי:>
	
	
	
	
	
	"(6)
	ניתוח מכלול הנתונים שנאספו ורוכזו על ידו או שהתקבלו מאת היצרן כאמור בתקנות משנה (1) עד (5), בחינתם והסקת מסקנות באשר לצורך בנקיטת אמצעים להבטחת בטיחות ויעילות התכשיר; מסקנות והמלצות לעניין נקיטת אמצעים כאמור, יועברו לרוקח הממונה, והרוקח האחראי של בעל אישור יצרן או יבואן, בנוסף להעברה למנהל לפי תקנה 26ג;

	
	
	
	
	
	(7)
	הגברת מודעות רופאים ואנשי צוות רפואי ומטופלים באשר לאפשרויות הדיווח על תופעות לוואי וחשיבות הדיווח לבריאות הציבור, באמצעות פעולות הסברה יזומות."


<אביבית וינברג:>
אפשר להעיר, בבקשה?

<היו"ר חיים כץ:>
כן.

<אביבית וינברג:>
זה תפקיד חשוב מאוד ומן הראוי שהוא ייעשה, אבל על חברות התרופות אי אפשר להחיל את המשימה הזאת אלא אם אתם נותנים לנו כלים מדויקים כיצד לעשות את זה.

אנחנו כן אחראים על זה ברמת החברה שלנו, להדריך את כלל העובדים, ואם יש מסרים מסוימים שאנחנו צריכים להעביר לציבור הרופאים, אנחנו עושים את זה. ואם זה המטופלים, כמובן שנעבור דרככם כי באופן עקרוני זה הרי אסור על-פי חוק שנעשה בכלל DTC. אבל אנחנו לא יכולים להיות השליחים לצורך חינוך הציבור.

<דובב אפל:>
עורך-דין דובב אפל ממשרד ש. הורוביץ, מטעם התאחדות התעשיינים.

אני מסכים למה שנאמר פה, ומעבר לכך, האופן בו זה נוסח, שמטיל את האחריות בהקשר הזה על האחראי למעקב תרופתי ולא, למשל, על בעל הרישום, הוא בעייתי כי בסופו של דבר מדובר בנושא תפקיד. איך האחראי למעקב תרופתי יכול בעצמו להגביר מודעות רופאים ואנשי צוות רפואי? כך שאם רוצים להחיל איזשהו סטנדרט כזה, היעד צריך להיות בעל הרישום.
<היו"ר חיים כץ:>
מה שמפריע לכם זה ארבע המילים האחרונות?

<דובב אפל:>
לא רק, בכלל. כל ההסדר והחלתו באופן פרסונלי על האחראי למעקב תרופתי, ולא על בעל הרישום.

<איל שוורצברג:>
יש כאן איזושהי אי הבנה.

<היו"ר חיים כץ:>
זאת הבעיה. אנחנו רוצים שהתקנות יהיו ברורות וכולם יבינו. אם יש פרשנות כזאת ופרשנות שלך, ואחר כך אי הבנה, לא עשינו את העבודה.

פעולות הסברה יזומות למי, למטופלים?

<איל שוורצברג:>
למטופלים, והם עושים את זה באמצעותנו. זאת אומרת, כשהם פונים אלינו, כשהם מבקשים להעביר מסרים - - - 

<היו"ר חיים כץ:>
"אלינו", זה למשרד הבריאות?

<איל שוורצברג:>
כן, למשרד הבריאות.

<היו"ר חיים כץ:>
פונים אליכם ומקבלים תשובה אחרי שנתיים.

<איל שוורצברג:>
לא.

<היו"ר חיים כץ:>
מה אתה אומר לי לא? בערך אחרי שנתיים מקבלים תשובה.

<איל שוורצברג:>
כן, אבל בנושא הזה הם פונים אלינו הרבה פעמים בשביל לגבש תוכניות ביחד, ואנחנו גם עובדים מולם בנושא הזה. זה לא עניין של הטלת אחריות, זה עניין של יוזמה.

<היו"ר חיים כץ:>
מה זה, "באמצעות פעולות הסברה יזומות"?

<איל שוורצברג:>
למשל, כשיש להם תכשיר מסוים שידוע שעלול לגרום בגירוי במועד ההזרקה, אז חוץ מלכתוב את זה בעלון כפי שהם כותבים - - -

<היו"ר חיים כץ:>
יסבירו למטופל אישית לפני שהולכים לתת לו. אבל למה לכל ציבור המטופלים? 

<רוני גמזו:>
למטופלים של אותה תרופה.

<היו"ר חיים כץ:>
באיזה אופן? הנה, עורכי-הדין שלך כבר אמרו שאפשר להוריד את זה.

<נילי חיון דיקמן:>
לא, רק את המונח "מטופלים".

<היו"ר חיים כץ:>
אה, טוב, אנחנו מורידים את זה לרופאים. זה חשוב. אז את "המטופלים" אנחנו מורידים.

<נילי חיון דיקמן:>
כן, עיקר הפעילות של חברות התרופות היא באמצעות התועמלנים שלהם - - - 

<היו"ר חיים כץ:>
בסדר, לרופאים ולאנשי הצוות, הם ישמחו לבוא לסמינרים וקונגרסים, בייחוד אם זה בחו"ל.

<רוני גמזו:>
כבוד היושב-ראש, רק משהו לפרוטוקול: הכנסנו כאן את המושג "מטופלים" כדי להבהיר לחברות התרופה, במיוחד כאשר אתה יודע על תופעת לוואי בעולם, באותו רגע אתה חייב להיכנס לפעולה שהיא לא נגמרת אצל הרופא. זה לא מן הנמנע שתפרסם בעיתון וברשומות, ותודיע למטופלים: המטופלים בתרופה הזו והזו, אנא פנו לרופאים שלכם כי אנחנו יודעים שיש בעולם תופעה כזו וכזו. לכן שמנו את המילה "מטופלים". יהיו מצבים בהם תידרש לזה.

<שמעון סולומון:>
אנחנו מדברים על מטופלים שההשפעה של הדבר הזה היא עליהם, וזה לחיים ולמוות לפעמים, אז זה לא טכני.
<היו"ר חיים כץ:>
אבל מי שצריך לדעת את זה הוא הרופא. אני לא עושה קונגרס לכל מטופלי האלטרוקסין ואומר להם: תשמעו, התחליף הזה והזה. הרופא צריך להודיע לאחת, שתיים, שלוש, ארבע, רשום לו מי מטופל אצלו.

<שמעון סולומון:>
ורק שתמיד נזכור שהמטופל הוא במרכז.

<היו"ר חיים כץ:>
רוני, אנחנו מורידים את המילה "מטופלים".

<רוני גמזו:>
בסדר, אני אמרתי לפרוטוקול את כוונתנו באותם מצבים.

<רינה פרנקל:>
לא תמיד התופעה היא מיידית, כך שהמטופל צריך להיות מודע לכך שאם הוא קיבל תרופה כלשהי, התופעה יכולה להיות אחרי מועד מסוים.

<היו"ר חיים כץ:>
הרופא יודיע לו.

<רינה פרנקל:>
לא תמיד.

<היו"ר חיים כץ:>
אז נפטר את הרופא. אין ברירה, הוא לא יעשה קונגרס. ומה אם אני עושה יום סרט כזה בחיפה, והחולה גר בבאר-שבע? אז אני צריך לעשות בכל עיר, אין לזה סוף.

<נועה ברודסקי-לוי:>
	
	
	"דיווח למנהל
	26ג.
	(א)
	אחראי למעקב תרופתי יעביר למנהל דוח בטיחות תקופתי מלא, עם קבלתו, וכן יגיש למנהל דוחות בכתב, כמפורט להלן, במתכונת שיורה המנהל, ויציין בסוף כל דוח, לאחר ניתוח תוכנו וניתוח כלל המידע המצוי ברשותו כאמור בתקנה 26ב(6), את מסקנותיו מהיבט הבטיחות והיעילות וכן המלצותיו לעניין האמצעים שנקיטתם נדרשת לדעתו; הדוחות יהיו ברורים ומפורטים ויכללו מידע מקיף לגבי תופעות לוואי:

	
	
	
	
	
	(1)
	דוח מיוחד של האחראי למעקב תרופתי המתייחס לחלקים מדו"ח הבטיחות התקופתי המלא, במתכונת ובמועדים כפי שיורה המנהל;"


<אביבית וינברג:>
המילים "עם קבלתו" הן קצת בעייתיות, כי עם קבלתו צריך זמן לעבד אותו.

<היו"ר חיים כץ:>
בסדר, זאת הכוונה. כשאת מעירה לעניין זה בסדר, כשאת מעירה סתם - - -
<אביבית וינברג:>
יש לי עוד הערה בעניין הזה, אני לא מעירה סתם - - - 

<היו"ר חיים כץ:>
ענייני או סתם בשביל להעיר?

<אביבית וינברג:>
מקווה שענייני.

אולי כדאי שנסביר מה זה PSUR, בשתי מילים, בשביל להסביר במה אנחנו דנים?

<היו"ר חיים כץ:>
כן.

<אביבית וינברג:>
PSUR זה Periodic Safety Update Report, זה אומר שבעצם אחת לתקופה, וזה נגזר מגילו של המוצר - - -

<היו"ר חיים כץ:>
למה את משתמשת כל-כך הרבה במילה "בעצם"? מה בעצם מוסיפה המילה "בעצם"?

<אביבית וינברג:>
אני אנסה לשים לזה לב.

<היו"ר חיים כץ:>
מה ההשפעה שלה על המשפט? תנסי להגיד את אותו משפט בלי המילה "בעצם", תראי אם יש לזה השפעה.

<אביבית וינברג:>
אני מבטיחה להשתדל. 

המסמך הזה הוא בעצם מסמך רגולטורי שמחויב על-פי הרשויות באירופה, והוא למעשה מסכם את כל פרופיל הבטיחות של התכשיר בפרק הזמן שבו הוא דן. הוא נגזר מגילו של המוצר, בהתחלה הוא אחת לחצי שנה, ואחר-כך הוא בפרקי זמן ארוכים יותר ויותר.

הרגולציה האירופית, שממנה נקבל את ה-PSUR, אומרת שהוא מוגש לרשויות במלואו בפרק זמן נתון, והרשות היא זו שאחר-כך מקבלת אותו, מנתחת אותו, על סמך הנתונים שהיא קיבלה, אבל על מסמך שלם. משרד הבריאות מקבל את המסמך ומבקש אותנו, הישות המקומית, לתקצר ולתמצת אותו ולהסיק את מסקנותינו על סמך התקציר. 
אנחנו מוצאים בזה בעיה מסוימת מכיוון שהמסמך הזה הוא מסמך ארוך מאוד ויש בו הרבה נושאים שבאים לידי ביטוי גם בסעיפים אחרים, החברה בחו"ל היא זו שחתמה וסיכמה אותו, ואנחנו נגיש לכם אותו במלואו.
<היו"ר חיים כץ:>
אבל הם קובעים ואומרים לך: תעשי לנו את זה מקוצר, אתם חברה עשירה, אנחנו במגזר הציבורי, אין לנו מספיק עובדים, אין לנו מספיק זמן, תעשו לנו את העבודה. ואתם תעשו להם את העבודה.

<רוני גמזו:>
זאת התשובה בעצם.

<אביבית וינברג:>
זאת אומרת, מדינת ישראל ענייה והחברה עשירה.

<היו"ר חיים כץ:>
זה אומר שאתם צריכים לעשות להם את העבודה, נו.

<רוני גמזו:>
לא, זה אומר שאנחנו לא רוצים לקבל עלון לצרכן.

<היו"ר חיים כץ:>
מאה אחוז, נמשיך.

<קריאה:>
אפשר עוד הערה?

<היו"ר חיים כץ:>
אני רוצה לסיים את זה, ואנחנו מתחילים דיון פילוסופי.

<אביבית וינברג:>
זה לא פילוסופי.

<היו"ר חיים כץ:>
כולכם הייתם שמחים אם משרד הבריאות לא היה קיים.

<אביבית וינברג:>
חלילה.

<היו"ר חיים כץ:>
הייתם שמחים, הייתם עושים מה שאתם רוצים, מוכרים מה שאתם רוצים.
<אביבית וינברג:>
חלילה. 

<היו"ר חיים כץ:>
אני יושב פה לא מעט זמן, אני שומע פעם אותך, פעם חברה אחרת, ואני אומר לך, הייתם שמחים אם משרד הבריאות – גם אני לפעמים הייתי שמח אם הם לא היו קיימים.

<אביבית וינברג:>
אני חייבת להגיד לך שמה שאתה אומר מצער אותי, כי זה לא נכון. זה ממש מצער.

<היו"ר חיים כץ:>
טוב, אז אולי במקרה שלך הספציפי.

<אביבית וינברג:>
העובדות הן שהחברה נועדה למכור ואף אחד לא מסתיר את זה, אבל בתוך החברה, אולי מטעמים רגולטורים, יש אנשים כמוני שלא מזה הם מתפרנסים, הם מתפרנסים משלום הציבור.

<היו"ר חיים כץ:>
כן, גברת?

<יעל רוזן:>
יעל רוזן, אני ראש היחידה למעקב תרופתי בחברת סאנופי-אוונטיס בישראל.

לצורך נושא ה-PSUR, הדרישה של משרד הבריאות כרגע היא לא רק לתקצר ולהעלות את הדברים העיקריים מהדוח, אלא הם דורשים מהנציג המקומי גם לעשות איזשהו ניתוח נתונים והסקת מסקנות. חשוב להבין שהדוח הזה נערך על-ידי צוות גדול מאוד של מומחים - - - 

<היו"ר חיים כץ:>
הבנו את זה, גברת. אמרנו, רוצים ש"נוברטיס" תעשה את העבודה בשביל משרד הבריאות.

<רוני גמזו:>
ושזה לא יהיה "שגר ושכח".
<היו"ר חיים כץ:>
הבנו, גברת. הבנו את זה. 

תמשיכי.

<נועה ברודסקי-לוי:>
	
	
	
	
	
	"(2)
	תקציר דוח בטיחות תקופתי אשר יכלול ניתוח מדעי של תועלת התכשיר אל מול הסיכונים הנובעים מן השימוש בו, לרבות מסקנות וכן פעולות שנקטו בעל הרישום, יצרן התכשיר או רשות בריאות במדינה מוכרת; תקציר הדוח יוגש למנהל על פי לוח הזמנים להגשת דוח בטיחות תקופתי; ואולם, רשאי המנהל לדרוש דיווח תכוף יותר לגבי תכשיר מסוים אם סבר כי הדבר דרוש לצורך בריאות הציבור; 

	
	
	
	
	
	(3)
	דיווח מיידי ולא יאוחר משלושה ימי עבודה מיום קבלת המידע על כל איסור, הגבלה או אזהרה שקבעה רשות בריאות במדינה מוכר או על הודעה לצוות הרפואי או לציבור שפרסמו יצרן, בעל רישום או רשות בריאות כאמור לגבי תכשיר, שיווקו והשימוש בו, שקשורה לתופעות לוואי;"


<אביבית וינברג:>
רציתי לבקש שתוסיפו: "לא כולל עדכוני עלונים", מכיוון שבעדכוני עלונים יש גם אזהרות וכולי, וזה בא בלוחות זמנים אחרים.

<היו"ר חיים כץ:>
ואנחנו מקבלים את זה.

<יעקב ליצמן:>
קיבלת את זה לפני כן.

<נועה ברודסקי-לוי:>
אציין שתיקנו את סעיף 26ג(4), וזה יהיה סעיף 26ג(5) כי השתנה פה המספור שוב.

	
	
	
	
	
	"(4)
	דיווח מיידי, ולא יאוחר מחמשה עשר ימים מקבלת המידע (א) על כל חשש לתופעת לוואי חמורה או לתופעת לוואי בשכיחות חריגה בישראל;"


<אביבית וינברג:>
"על כל חשש לתופעת לוואי חמורה בישראל או לתופעת לוואי בשכיחות חריגה כמפורט בנוהל", כי תופעת לוואי בשכיחות חריגה בנוהל מאפשרת שני ערוצים – אייל, שוחחנו על זה אז בפגישה – האחד מדבר על שכיחות חריגה על סמך מכירות וכולי, והשני מדבר על signal detection, שזה בא מחו"ל.
התוספת "בישראל" בסוף מעמידה את שכיחות חריגה רק בישראל, ואת שכיחות חריגה על סמך signal detection - - -

<היו"ר חיים כץ:>
למה אני לא אתן לך דרישה?
<מיקי רוזנטל:>
כל תופעה בעולם עם חריגה בקשר לתרופה.

<היו"ר חיים כץ:>
כן, למה רק בישראל? אם ידעו שבתוניסיה יש תופעה, אז זה לא חשוב לנו בארץ?

<נילי חיון דיקמן:>
בוודאי שזה חשוב. בסעיף הבא, סעיף קטן (ב), אנחנו מתייחסים לתופעות לוואי מחוץ לישראל.

בהערות שקיבלנו מהחברות הן חששו מאוד מהצורך לעקוב אחרי מה שקורה בחו"ל, וניסינו לצמצם, אבל עדיין השארנו ב-(ב). 

<היו"ר חיים כץ:>
הן חיות בחו"ל.

<קריאה:>
לא כולן.

<נילי חיון דיקמן:>
אבל אם עכשיו הן משמיעות סיבה כזאת - - -

<היו"ר חיים כץ:>
אנחנו מקבלים את מה שאמרת. יתוקן. תתקנו את הניסוח.

<כרמל פלדמן:>
סליחה, אנחנו צריכים לחשוב גם על החברות בארץ שכן מוכרות בחו"ל. הן עוקבות אחרי זה - - -

<היו"ר חיים כץ:>
מי גברתי?

<כרמל פלדמן:>
כרמל פלדמן מהתאחדות התעשיינים.

<היו"ר חיים כץ:>
אם את מבקשת לדבר, תרימי את היד. בפעם הבאה. את לא צריכה להצביע ולהתפרץ. תרימי את היד, אני רואה, תקבלי רשות דיבור. 

<מיקי רוזנטל:>
מותר לך להצביע עוד פעם. 
<יעקב ליצמן:>
אני אתן לה את רשות הדיבור שלי.

<היו"ר חיים כץ:>
תמשיכי.

<נועה ברודסקי-לוי:>
אז עכשיו אנחנו מתקנים בעקבות ההערה:

	
	
	
	
	
	
	"(ב) על כל חשש לתופעת לוואי חמורה או בשכיחות חריגה ושקיים חשד סביר כי היא קשורה לנטילת התכשיר; "

	
	
	
	
	
	
	(ג) על מידע חדש שפורסם בספרות המקצועית הרפואית בנוגע לבטיחות התכשיר."


<דורית דיל-נחליאלי:>
מדובר בטעות סופר. זה: "חמורה לא צפויה".

<היו"ר חיים כץ:>
אז למה את לא מודיעה לנו? 

<דורית דיל-נחליאלי:>
כי אביבית התכוונה להודיע. היא הפנתה את תשומת לבנו ותיקנו את זה.

<מיקי רוזנטל:>
תקריאי עוד פעם את כל הסעיף.

<היו"ר חיים כץ:>
לא, רק את הפִּסקה הזו. לא את כל הסעיף. הסעיף הוא בן שבעה עמודים.

<מיקי רוזנטל:>
התכוונתי לפִּסקה.

<נועה ברודסקי-לוי:>
אז זה יהיה: "על כל חשש לתופעת לוואי חמורה או בשכיחות חריגה ולא צפויה"?

<נילי חיון דיקמן:>
לא. 

"על כל חשש לתופעת לוואי חמורה לא צפויה או על תופעת לוואי בשכיחות חריגה מחוץ לישראל".

<נועה ברודסקי-לוי:>
אבל הלא-צפויה זה לגבי החריגה. זה לגבי החמורה גם?

<נילי חיון דיקמן:>
חמורה לא צפויה.

<נועה ברודסקי-לוי:>
אתם לא רוצים על תופעות לוואי חמורות גם אם הן לא צפויות?

<מיקי רוזנטל:>
המשמעות עכשיו היא שאם זו תופעת לוואי חמורה ולא צפויה, אז הם לא צריכים לדווח. זה מוזר, זה מעין ניסוח שעטנז.

<דורית דיל-נחליאלי:>
תופעת לוואי שהיא ידועה ורשומה בעלון לרופא והיא התרחשה בחו"ל – למעשה מתרחשות תופעות לוואי כאלה פעמים רבות, יש המון דיווחים על זה, אנחנו כבר יודעים על התופעות האלה והן קיימות אצלנו בעלון לרופא. אנחנו לא צריכים להתעסק בהן. יש לנו המון דברים להתעסק בהם.
אני רוצה לדעת על תופעות לוואי חמורות שהן לא בעלון לרופא, שהן לא צפויות ואני לא יודעת עליהן, ואני רוצה לדעת איך להיערך להן. זו המשמעות.

<היו"ר חיים כץ:>
ואת זה את לא יודעת לנסח?

<דורית דיל-נחליאלי:>
תיקנו את "לא צפויה". זה פשוט נפל בנוסח, זה הכול.

<היו"ר חיים כץ:>
כן, אדוני?

<דובב אפל:>
עורך-דין דובב אפל ממשרד ש. הורוביץ, מטעם התאחדות התעשיינים.

גם אנחנו שוחחנו עם משרד הבריאות בעניין זה, והחשש שלנו היה מהצורך במסגרת הדיווחים המיידיים. אין כוונה לא לדווח על כך כמובן, אבל אנחנו מדברים רק על דיווחים שהם בפרק זמן של 15 ימים. בפרק הזמן הזה מתעורר קושי לעשות את ההבחנה הזאת ואת ההשוואה לעלון לרופא.

<היו"ר חיים כץ:>
יותר טוב שהחולה ימות.

<דובב אפל:>
חלילה. לא, אנחנו לא אומרים לא לדווח.

<היו"ר חיים כץ:>
זה מוריד את תוחלת החיים. אתה יודע כמה זה מוזיל את החיים פה?
<דובב אפל:>
לא, אדוני היושב-ראש, אנחנו מבקשים לדווח על הכול.

<היו"ר חיים כץ:>
אה, ליצמן? זה מסדר את קופות הפנסיה.

<יעקב ליצמן:>
קודם כל, התוחלת עולה.

<היו"ר חיים כץ:>
לא, אם אנחנו נוריד אותה. כשזה עולה זה לא טוב.

<יעקב ליצמן:>
לפי מה שהממשלה עובדת היום, כן. זה מה שהיא עושה.
<היו"ר חיים כץ:>
הרב ליצמן, אני אוהב אותך.

<יעקב ליצמן:>
אני בא מוועדת הכספים, תקציב רווחה.

<דובב אפל:>
אדוני היושב-ראש, אם אפשר רק להשלים, הכוונה אינה שלא ייעשה דיווח. להיפך, שייעשה דיווח, אבל על הכול, ולא שתיעשה הבחנה במסגרת פרק הזמן של 15 ימים בין תופעות שמופיעות בעלון או לא מופיעות בעלון, ובין אם הן צפויות או לא צפויות. אנחנו רוצים לדווח על הכול כי בפרק הזמן הזה יש חשש שלא ניתן יהיה לערוך את ההשוואה הזאת.
<היו"ר חיים כץ:>
אבל אמרת לי שדיברת אתם, נכון?

<דובב אפל:>
נכון.

<היו"ר חיים כץ:>
והגעתם להסכמות? לא הגעתם להסכמות?

<דובב אפל:>
למיטב הבנתי, כן.

<היו"ר חיים כץ:>
אני רוצה להבין איך אתם עובדים. בזמן המועט שיש לוועדה אתם צריכים, אם אתם משוחחים ביניכם, להגיד: אנחנו מסכימים, יש מחלוקת, לא מקבלים את דעתם. אבל אם כולכם מסכימים, אז תבואו בנוסח אחד. לא על כל משפט – זאת הערה, ולה הערה, ואתם מקבלים ולא מקבלים. תבואו מוכנים, תקדישו זמן, לכם יש יותר זמן. 

אתם צריכים לעבוד חמישה ימים בשבוע X שעות. הוועדה לא עובדת חמישה ימים בשבוע, והיא מתעסקת גם בעבודה, גם ברווחה וגם בבריאות, וקצת בפנסיה, והיא צריכה למקד את עצמה יותר. ואת כל עבודת הניסוחים של עורכי-הדין, אני לא צריך לעשות פה. ממש לא.
מה יש לך להגיד, מר ליצמן?

<יעקב ליצמן:>
קודם כל, רציתי לדעת איך עובדים. 

<היו"ר חיים כץ:>
את זה אני אגיד לך אחר-כך.

<יעקב ליצמן:>
לא, אני אגיד את זה עכשיו. קודם כל שומעים את כולם, ועושים מה שרוצים.

אבל להיות רציניים, על-פי הצעת החוק - - -

<היו"ר חיים כץ:>
אלה תקנות, זו לא הצעת חוק.

<יעקב ליצמן:>
תקנות.

<היו"ר חיים כץ:>
לא, יש הבדל גדול. אתה בטח יודע.

<יעקב ליצמן:>
יש הבדל גדול מבחינת המהות, אבל מבחינת הכנות - - -

<היו"ר חיים כץ:>
למה הכנות? הם מדברים ביניהם, אז למה לא להביא את אותו נוסח?

<יעקב ליצמן:>
מבחינת הכנות אין הבדל גדול, חיים. מכינים את זה בערך וקורה שיש פה ושם – תן לי פעם אחת להגן על הפקידים.

<היו"ר חיים כץ:>
מבחינתי, שלא יקרה. זו השאיפה למצוינות.

<רוני גמזו:>
הערנות שלהם עלתה בימים האחרונים.

<היו"ר חיים כץ:>
אתה מוכן שנשאף למצוינות? אני ומיקי לא נגיע לשם, למצוינות, אבל לפחות לשאוף. זה מה שנשאר לנו.

<יעקב ליצמן:>
גם הם שואפים.

<היו"ר חיים כץ:>
טוב, נסחו ביניכם את ההסכמה. הוועדה תסמיך אתכם לנסח את הסעיף כי יש הסכמות, אז תנסחו.
<נועה ברודסקי-לוי:>
	
	
	
	
	
	"(5)
	ריכוז הדיווחים על תופעות לוואי ופניות הציבור שנאספו על ידו, שיועבר לידי המנהל במתכונת ובמועדים כפי שיורה המנהל ויפורסמו באתר האינטרנט של משרד הבריאות; 

	
	
	
	
	
	(6)
	דיווח על תופעות לוואי מיוחדות שזכו להתייחסות במדינה אחרת, גם אם בעל הרישום סבור כי אין בהן כדי להצביע על סיכון רב יותר מהשימוש בתכשיר, שידווחו במתכונת ובמועדים כפי שיורה המנהל ויפורסמו באתר האינטרנט של משרד הבריאות;"


<אביבית וינברג:>
אני צריכה הסבר, לא מצליחה להבין את הסעיף הזה. למה כוונתכם?

<נועה ברודסקי-לוי:>
הכוונה היא ש - - -

<היו"ר חיים כץ:>
למה את מסבירה? תני להם להסביר.

<נועה ברודסקי-לוי:>
כי זה היה סעיף שאנחנו ביקשנו.

<היו"ר חיים כץ:>
אה, אוקיי, אנחנו נסביר לך. תרופה שלנו.

<נועה ברודסקי-לוי:>
זה עלה מתוך דוח ממצאי הוועדה שישבה על האלטרוקסין, שיש צורך שגם לגבי תופעות לוואי חריגות בחו"ל יהיה דיווח ברור, לא רק אחרי עיבוד הדברים אלא שיהיה דיווח ברור גם למשרד הבריאות.

<אביבית וינברג:>
אתם מבקשים את זה בכל-כך הרבה ערוצים, שעל פניו הסעיף הזה הוא מעין תוספת שהיא לא כל-כך ברורה לי. אתם מבקשים שאנחנו נעקוב באופן קבוע אחר דיווחים ברשויות הבריאות במדינות מוכרות, ושנודיע לכם על תופעות לוואי בכל העולם - - -
<היו"ר חיים כץ:>
אנחנו רוצים שתיסעו בינתיים בעולם ותעקבו לא רק בקריאה, גם בטיסות.

<אביבית וינברג:>
הלוואי.

<היו"ר חיים כץ:>
נו, אז מה רע בזה?
<מיקי רוזנטל:>
אני אסביר לך את הסעיף, הוא פשוט מאוד.

קורה במדינה מסוימת שיש דיווח על תופעת לוואי מסוימת כתוצאה ממחלה, והיא לא מופיעה אצלכם, ואתם חושבים שזה דיווח מטופש, כפי שבדרך-כלל עיתונאים מדווחים. ובכל זאת יש דיווח ויש סערה ציבורית סביב העניין, ויכול להיות שאתם טועים ויכול להיות שהעיתונות צודקת. לפעמים זה קורה, זה נדיר, ואז אתם צריכים לדווח למשרד הבריאות על תופעת לוואי כזאת. זה בדיוק מה שכתוב פה וזה ממש הכרחי שזה יהיה.

<אביבית וינברג:>
זה בסדר גמור, אבל זה מופיע בסעיף אחר שאומר שאני חייבת לנטר את ענייני הבטיחות בכל מדינה מוכרת - - -

<היו"ר חיים כץ:>
בסדר, אז זה חופף.

<מיקי רוזנטל:>
לא, כתוב פה: גם אם אתם חושבים שהעניין שולי מאוד. הוא לא שולי, יכול להיות שהוא לא שולי.

<היו"ר חיים כץ:>
מיקי, אתה צודק. הלאה.

<נועה ברודסקי-לוי:>
	
	
	
	
	
	"(7)
	אושר שינוי בהרכב התרופה – דיווח על תופעות הלוואי והערכה על תועלת התכשיר אל מול הסיכונים הנובעים מהשימוש בו לאחר השינוי, במתכונת ובמועדים כפי שיורה המנהל ויפורסמו באתר האינטרנט של משרד הבריאות;

	
	
	
	
	
	(8)
	דיווח על חשש לתופעת לוואי בישראל או במדינות מוכרות, שאינה מצוינת בעלון לרופא של התכשיר, וקיים חשד סביר כי היא קשורה לנטילת התכשיר, במתכונת ובמועדים כפי שיורה המנהל ויפורסמו באתר האינטרנט של משרד הבריאות;

	
	
	
	
	(ב)
	דוחות כאמור בתקנת משנה (א) יעביר אחראי למעקב תרופתי גם לבעל הרישום של התכשיר או למנהלו, לפי העניין, ולמנהל הרפואי של בעל הרישום, ככל שישנו; כמו כן יעביר דוחות כאמור לרוקח הממונה ולרוקח האחראי של בעל אישור יצרן או יבואן של התכשיר, לפי תקנות הרוקחים (תנאי ייצור נאותים לתכשירים), התשס"ט-2008.

	
	
	
	
	(ג)
	המנהל רשאי, בכתב, לפטור אחראי למעקב תרופתי מחובת הגשת תקציר דוח בטיחות תקופתי כאמור בתקנת משנה (א)(2), לתקופה שיקבע, אם ראה כי התכשיר בעל רמת סיכון נמוכה ופרופיל בטיחותו ידוע;"


<אביבית וינברג:>
סליחה, אני חוזרת לסעיף הקודם, ברשותכם.

בכל אחת מתופעות הלוואי שאנחנו מקבלים, ואנחנו מדברים על כמות מכובדת של תופעות לוואי, אתם מבקשים מאתנו שתוך-ארגונית נשנה את - - -

<היו"ר חיים כץ:>
אנחנו ביקשנו מכם גם שתכתבו בארבע שפות.

<אביבית וינברג:>
ועשינו את זה, למיטב ידיעתי.

<היו"ר חיים כץ:>
אם לא, הייתם מקבלים קנס.

<מיקי רוזנטל:>
זה נראה לכם מיותר פעם.

<היו"ר חיים כץ:>
כן, אנחנו מבקשים מכם.

<אביבית וינברג:>
אנחנו דנים בזה עכשיו?

<היו"ר חיים כץ:>
גם וגם, אנחנו מבקשים מכם. אמרת שאנחנו מבקשים, אז כן.

<אביבית וינברג:>
אני יודעת שאתם מבקשים, אבל אני רוצה להסביר לכם מה זה אומר.

מצד אחד אתם ממניפם אדם שיהיה QPPV ויעמוד מולכם וכולי, אתם מבקשים גם שהוא ייוועץ ברופא והיה ויש בכך צורך. ומאידך, אתם אומרים, ועכשיו, על כל תופעת לוואי, פעוטה ושאינה פעוטה, אנחנו מדברים על אלפים בשנה, תעבירו תוך-ארגונית למגוון רחב של פונקציות, ואין לזה שום תכלית. אני רוצה להבין את ההיגיון שעומד מאחורי זה.

<היו"ר חיים כץ:>
והשאלה אליך: מה אתה עושה עם כל החומר?

<רוני גמזו:>
את מדברת בתוך הארגון?

<אביבית וינברג:>
כן, בתוך הארגון.

<רוני גמזו:>
לפני כן אמרת, מה פתאום מפילים את זה על האחראי על מעקב תרופתי? מה עם בעל הרישום? הרי זו חובה של בעל הרישום. עכשיו את סותרת את עצמך. את אומרת: לא, למה שהוא יעביר את הכול לבעל הרישום?

<אביבית וינברג:>
זה לא מה שאני אומרת.

<רוני גמזו:>
זה בדיוק מה שאמרת.

<אביבית וינברג:>
אני רוצה לפרש את מה שאני אומרת, כי אולי לא הובנתי נכון.

לא אמרתי למה מעבירים אלי. דיברנו קודם על פונקציה בחו"ל ופונקציה בארץ. אני מדברת על זה שבארץ אתם רוצים שעל כל תופעת לוואי, כשיתקשר מטופל ויגיד לי: כאב לי הראש, מעבר לזה שאני אתקשר את זה מולכם – וזה בסדר גמור, כי מיניתם אותי לעשות את זה – אתם רוצים שגם מנכ"ל החברה, גם הרוקח האחראי, גם הרוקח הממונה וגם המנהל הרפואי, כולם ייוּדעו ברמה הכי פרטנית וספציפית על כל דיווח ודיווח.
<רוני גמזו:>
אבל זה בדיוק בעל הרישום, שלפני כן אמרת, למה הם מפילים הכול על האחראי למעקב תרופתי?
<אביבית וינברג:>
לא, קודם שוחחנו על בעל הרישום בארץ מול בעל הרישום בחו"ל.

<יעקב ליצמן:>
אני רוצה לשאול אותך משהו אחר. נניח שלא ביקשנו, האם לא תעשי את זה בין כך? 

<אביבית וינברג:>
התשובה היא לא.

<יעקב ליצמן:>
אם לא תעשי את זה בין כך, את ממש מועילה בתפקיד.

<יעקב ליצמן:>
חבל שאתה עושה זילות לתפקיד שלי ולתפקוד שלי בתוך הארגון. אני, עם ההשכלה שיש לי ועם ההכשרה המקצועית - - -
<היו"ר חיים כץ:>
אבל הוא לא אמר שאין לך השכלה. הוא חולק על דעתך מה את צריכה לעשות עם היכולות שלך. 

<אביבית וינברג:>
לא, הוא אומר שאני לא מתפקדת כמו שצריך.

<היו"ר חיים כץ:>
הוא אמר, יש לך יכולות גדולות, אבל את לא משתמשת בהן להודיע למישהו על תופעה אחת, שתיים, שלוש.

<אביבית וינברג:>
אבל זוהי תרבות - - - שלנו בתוך הארגון.

<רוני גמזו:>
ויותר מכך, שימי לב, הרישה של הסעיף מתחילה במילה "דוחות".

<אביבית וינברג:>
- - -

<היו"ר חיים כץ:>
גברתי, נגמר.

<מיקי רוזנטל:>
זה לא הגיוני אפילו.

<נועה ברודסקי-לוי:>
	
	
	
	
	"(ד)
	הודעה על עדכון או שינוי ההוראות העדכניות של הרגולציה האירופית לגבי דרכי עריכת והגשת דוח בטיחות תקופתי תפורסם על ידי המנהל ברשומות ותיכנס לתוקפה שלושים ימים לאחר פרסומה; פורסמה הודעה כאמור ונכנסה לתוקפה, יגיש אחראי למעקב תרופתי החייב בהגשת דוח כאמור או תקצירו, את דוח הבטיחות התקופתי לפי הוראות עדכניות אלה. 

	
	
	דרישת נתוני בטיחות ייחודיים
	26ד.
	
	בכל מקרה שמתעוררת שאלת בטיחות משמעותית לגבי תכשיר, רשאי המנהל לדרוש מן האחראי למעקב התרופתי לערוך מחקר או איסוף נתונים להערכת בטיחות הטיפול התרופתי בישראל, וכן רשאי הוא לדרוש ממנו אוסף נתוני הבטיחות המצויים בידי היצרן מחוץ לישראל; האחראי למעקב התרופתי יגיש ממצאים כאמור למנהל בפרק זמן שהוא יורה; בתקנה זו, "מחקר או איסוף נתונים להערכת בטיחות הטיפול התרופתי" – מחקר על תכשיר רשום שמטרתו זיהוי, אפיון או כימות של סיכון בטיחותי, אשרור פרופיל הבטיחות של תכשיר או מדידת היעילות של המעקב התרופתי, לרבות מחקר קליני על תכשיר או מחקר מעקב."


<דובב אפל:>
לגבי סעיף (ד), אני מציע שבנוסף לפרסום ברשומות זה יופיע גם באתר האינטרנט של משרד הבריאות. אני מניח שאנשי המקצוע מסתכלים פחות על מה מפורסם ברשומות.

<היו"ר חיים כץ:>
ואנחנו מקבלים את מה שאתה מבקש.

<דובב אפל:>
והצעה נוספת: נקבע בסעיף זה פרק זמן קבוע של 30 יום לכניסה לתוקף, ואני מציע, כפי שנעשה גם בהקשרים אחרים, לשמר את שיקול הדעת של המנהל לסטות מהמועד הזה, לקיצורו או להארכתו, בהתאם לנדרש.

<היו"ר חיים כץ:>
אם אתה רוצה, לקיצורו. אבל לא להארכתו.

<דובב אפל:>
בדרך-כלל שיקול הדעת הוא רחב.

<היו"ר חיים כץ:>
30 יום זה מספיק זמן.

<נועה ברודסקי-לוי:>
זה 30 יום מרגע הפרסום של המנהל, זה אחרי שהוא כבר החליט לעדכן.

<היו"ר חיים כץ:>
אז קיבלת כבר את התשובה. הלאה.
<נועה ברודסקי-לוי:>
	
	
	"ניהול מערכת מעקב תרופתי בקופת חולים או בית חולים 
	26ה.
	(א)
	קופת חולים או בית חולים ינהלו מערכת מעקב תרופתי וימנו אחראי למעקב תרופתי בהתאם להוראות תקנה 26א(א) שיעמוד בראשה; המנהל הרפואי של קופת חולים או בית חולים יעביר למנהל את פרטי האחראי למעקב התרופתי שמינה, ובכללם שמו, קורות חייו ופרטי ההתקשרות עמו; המנהל יאשר תוך 7 ימי עבודה את מינויו בכתב. "


<מר ליברמן:>
דוקטור ליברמן משירותי בריאות כללית.

הנקודה היא שפרטי ההתקשרות, זה נכנס להסכמי העבודה מול צורת ההעסקה של - - -

<היו"ר חיים כץ:>
תקבלו עוד תקן.

<מר ליברמן:>
הלוואי. הם לא ייתנו.

<היו"ר חיים כץ:>
ייתנו לך תקן, נו מה.

<מר ליברמן:>
אני לא מתווכח על התקן. אני יכול לתת את הפרטים, את השם, את ההשכלה, את כל הנתונים. אני לא חושב שאני צריך להגיד אם הוא מרוויח אצלי שקל או 80 אלף שקל.

<היו"ר חיים כץ:>
ואיפה כתוב שאתה צריך להגיד?

<מר ליברמן:>
"ופרטי ההתקשרות עמו;".
<שולי מועלם-רפאלי:>
את פרטי ההתקשרות אתה לוקח להסכמי השכר אתו?

<מר ליברמן:>
כן.

<היו"ר חיים כץ:>
לא, אין לנו שום עניין.

<שולי מועלם-רפאלי:>
זו לא היתה הכוונה.

<מר ליברמן:>
מאה אחוז.

הדבר השני הוא נושא אישורו. אני יודע שבתקנות ה-GP יש עניין של אישור על-ידי המנהל, אבל - - -
<היו"ר חיים כץ:>
אישורו על-ידי מי, על-ידי משרד הבריאות? למה?

<רוני גמזו:>
כי אנחנו צריכים, קודם כל, לוודא הכשרה, כישורים וכל היוצא בזה.

<היו"ר חיים כץ:>
ותוך כמה זמן תתנו תשובה?

<רוני גמזו:>
תוך שבוע.

<יעקב ליצמן:>
אדוני, אפשר להוסיף: "פרטים רלוונטיים".
<היו"ר חיים כץ:>
כן, "פרטים רלוונטיים", ומשרד הבריאות יגיב תוך שבוע. כי אתם יכולים לתקוע אותם ארבעה חודשים אחרי שהם מצאו בן-אדם.

<רוני גמזו:>
חיים, תוך שבוע.

<יעקב ליצמן:>
טוב, הוא הסכים. תוסיף את זה, נו.

<היו"ר חיים כץ:>
תרשמי את זה.

כן, אדוני?

<דובב אפל:>
אם מגבילים את פרטי ההתקשרות ל"פרטי התקשרות רלוונטיים" בסעיף הזה, כדי שההסדר יהיה שוויוני ותואם, אז גם בהסדר של בעל הרישום צריך להגביל את זה לפרטי ההתקשרות הרלוונטיים, וזה בסעיף 26א(ג).

<היו"ר חיים כץ:>
אין קשר בין זה לזה.

<רוני גמזו:>
אני לא יודע מהם פרטי ההתקשרות, מהן ההארכות עם אינטרסים אחרים.

<נועה ברודסקי-לוי:>
	
	
	
	
	"(ב)
	אחראי למעקב תרופתי במוסד כאמור יהיה אחראי לפעולות אלה:

	
	
	
	
	
	(1)ׁׁ
	איסוף דוחות על תופעות לוואי או על חשש לתופעות לוואי שהתקבלו בקופת החולים או בבית החולים וריכוז התופעות על פי שם תכשיר ושם החומר הפעיל בו או לפי מתכונת אחרת כפי שיורה המנהל;

	
	
	
	
	
	(2)
	דיווח על תופעות לוואי חמורות או תופעות לוואי בשכיחות חריגה, תוך השלמת נתונים וקבלת מידע רחב ככל הניתן מן המדווח ומגורמים הקשורים בו על תופעות הלוואי, כדי לעמוד על היקפן ומשמעותן;

	
	
	
	
	
	(3)
	הגברת מודעות רופאים, אנשי צוות רפואי ומטופלים באשר לאפשרויות הדיווח על תופעות לוואי וחשיבות הדיווח לבריאות הציבור, באמצעות פעולות הסברה יזומות.

	
	
	
	
	(ג)
	אחראי למעקב התרופתי כאמור יעביר למנהל, באופן מיידי ולא יאוחר מחמישה עשר ימים מיום קבלת המידע, דוחות על תופעות לוואי חמורות וכן על תופעות לוואי בשכיחות חריגה במוסד; דוחות כאמור יועברו על ידי המנהל לאחראי למעקב התרופתי של בעל הרישום של התכשיר."


<מר ליברמן:>
הסברנו שאין לנו בעיה להעביר למשרד הבריאות את כל הדוחות האלה, ואנחנו מקבלים עלינו את האחריות ואת המטלה הזאת. אנחנו לא רואים את עצמנו חייבים לדווח לבעל הרישום של התכשיר.

<מיקי רוזנטל:>
למה לא?

<מר ליברמן:>
משרד הבריאות יקבל את המידע ויעשה אתו מה שהוא רוצה.

<מיקי רוזנטל:>
הוא קנה מהחברה את התכשיר?

<יעקב ליצמן:>
הוא מעביר את זה למשרד הבריאות - - -

<והיו"ר חיים כץ:>
ומשרד הבריאות צריך לדווח. ודאי.

<יעקב ליצמן:>
אתה יודע מה הולך לקרות? זה הולך להיות שתי רשויות.

<היו"ר חיים כץ:>
לא, לא. רוני, הוא צריך להעביר אליך ואתם צריכים להעביר הלאה. אתם מוציאים הנחיות.

<רוני גמזו:>
אנחנו נפתור את זה תוך יצירת מערכת ממוחשבת וכאשר הוא ידווח לי, בעל הרישום יקבל באותו זמן דיווח.

<יעקב ליצמן:>
תוך שבוע ימים.

<מיקי רוזנטל:>
רוני, אז אתה מוותר על הניסוח?

<רוני גמזו:>
אני לא חושב שישנה בעיה לדווח גם לבעל הרישום. אתה שם ב-cc של המייל את בעל הרישום.

<יעקב ליצמן:>
בזה אין שום בעיה. אבל אם אתה כותב את זה, - - -

<היו"ר חיים כץ:>
אתה צודק, בשביל מה אתה מוסיף?

אתה תדווח למשרד הבריאות, ומשרד הבריאות ידווח ליצרנים. תנסחי את זה. גם לך אני אתן תקן אחד.

<רוני גמזו:>
אני רואה שאין פה נציג אוצר, אז נכניס את זה.

<מיקי רוזנטל:>
הם צריכים להיות אחראים - - - גם אם זה לא כתוב בחוק הם צריכים להעביר את זה לבעל התרופה.

<היו"ר חיים כץ:>
נכון, אבל קודם כל שזה יהיה משרד הבריאות.

<נועה ברודסקי-לוי:>
	
	
	
	
	"(ד)
	אחראי למעקב התרופתי בקופת חולים או בית חולים יעביר למנהל, כל שלושה חודשים לפחות, את ריכוז תופעות הלוואי או החשש לתופעות הלוואי על פי שם תכשיר ושם החומר הפעיל או לפי מתכונת אחרת כפי שיורה המנהל כאמור; וכן יעביר אותו לאחראי למעקב התרופתי של בעל הרישום של התכשיר."


<מר ליברמן:>
אותה הערה כמקודם.

<היו"ר חיים כץ:>
בסדר, זה יחול על משרד הבריאות.

<נועה ברודסקי-לוי:>
	
	
	"דיווח על תופעת לוואי במעון לזקנים
	26ו.
	
	רופא במעון לזקנים ידווח באופן שוטף על תופעות לוואי שדיווחו עליהן מטופליו, לרופא המטפל בקופת החולים, לפי העניין, שהמטופל חבר בה ולאחראי למעקב התרופתי באותה קופת חולים."


<יעקב ליצמן:>
למה צריך סעיף מיוחד על רופא במעון?

<היו"ר חיים כץ:>
כי אמרו שיכתבו 15 עמודים.

<רוני גמזו:>
הסעיף המיוחד הוא מכיוון שקופת-חולים ובית-חולים הם לא מעון. זו ישות משפטית שונה.

<יעקב ליצמן:>
מעון קשישים זה כמו בית. נכון?
<רוני גמזו:>
לא, זה בית אבות על-פי ההגדרה, בית אבות של הרווחה.

<יעקב ליצמן:>
זה הבית של הזקן כרגע. 

<היו"ר חיים כץ:>
כרגע, צריך לשים את הדגש על "כרגע".

<רוני גמזו:>
הרב ליצמן, זה אשפוז מוסדי במקום שאיננו בית-חולים, ובית-חולים נמצא בתוך ההגדרה. כשאני אומר "בית-חולים" אני מכסה את כולם בהגדרה שלי, אבל אז אני לא מכסה את כל בתי האבות.

<יעקב ליצמן:>
מעון זקנים זה כמו בבית או כמו בית-חולים?

<רוני גמזו:>
זה מוסד. בית זה משפחה.

<נועה ברודסקי-לוי:>
סעיף 26ז שונה מהנוסח שקיים אצלכם, והוא הועבר אלי הבוקר.

<שולי מועלם-רפאלי:>
אין לנו את סעיף ז' בכלל.

<נועה ברודסקי-לוי:>
כן, הוא מחוק ויש נוסח חדש שהועבר אלינו הבוקר.

	
	
	"מעקב תרופתי אחר תכשיר פטור מרישום או תכשיר שלו אישור יבוא
	26ז.
	
	יבואן, קופת חולים או מוסד רפואי המשווקים או עושים שימוש בתכשיר פטור מרישום לפי תקנה 29(א), ו/או בעל אישור יבוא שאינו בעל הרישום יעביר למנהל את הדוחות המפורטים להלן: 



	
	
	
	
	(א)
	דוחות על תופעות לוואי שנתקבלו בידיו מאת הרופא המטפל, המוסד הרפואי בו בוצע הטיפול או המטופל, ממוינות על פי שם התכשיר ושם החומר הפעיל בו או לפי פילוח אחר כפי שיורה המנהל וזאת, מדי שלושה חודשים לפחות.

	
	
	
	
	(ב)
	ככל שמדובר בתופעות לוואי חמורות או תופעות לוואי בשכיחות חריגה במוסד, יועבר המידע באופן מיידי ולא יאוחר מחמישה עשר ימים מיום קבלת המידע."


<יעקב ליצמן:>
אני לא יודע איפה את קוראת.

<וילמה מאור:>
אין, זה לא מופיע.

<נועה ברודסקי-לוי:>
זה נוסח חדש.

<יעקב ליצמן:>
אז איך אני צריך להבין?

<נועה ברודסקי-לוי:>
אני יכולה להקריא אותו שוב לאט יותר, ואני יכולה גם להעביר אותו.

<היו"ר חיים כץ:>
קחי, צלמי את זה.

<יעקב ליצמן:>
לא, לא צריך לצלם. צריך להסביר קודם מה כתוב פה.

<נועה ברודסקי-לוי:>
צומצמו הדוחות לגבי תרופות שפטורות מרישום שיצטרכו אותם יבואנים להעביר למשרד הבריאות, לדוחות על תופעות לוואי שנתקבלו מהרופא או מהמוסד הרפואי, ואם יש תופעות לוואי חמורות ותופעות לוואי בשכיחות חריגה, אז יועבר המידע באופן מיידי ולא יאוחר מ-15 יום.
<יעקב ליצמן:>
שאלתי בתחילת דברי למה מחקת את "בית חולים"?

<נועה ברודסקי-לוי:>
לא, לא מחקתי.

<יעקב ליצמן:>
שינית את זה למוסד רפואי.

<היו"ר חיים כץ:>
בית חולים זה מוסד רפואי? תרשמי בית חולים.

<נועה ברודסקי-לוי:>
זה בית חולים, בסדר.

<יעקב ליצמן:>
לא, אני רוצה להבין מהי המשמעות.

<מיקי רוזנטל:>
מה ההבדל? מוסד רפואי זה מושג אמורפי.

<רוני גמזו:>
מוסד רפואי הוא רחב יותר.

<יעקב ליצמן:>
אצלי, הכנסת היא גם מוסד רפואי.

<רוני גמזו:>
ואני חושב שכדאי להיצמד למושג "מוסד רפואי".

<היו"ר חיים כץ:>
ליצמן, אין פה בעיה של הצבעה. אתה יכול ללכת לוועדת הפנים אם יש שם בעיה.

<שולי מועלם-רפאלי:>
אז לאורך כל הדרך נכתוב: מוסד רפואי.

<רוני גמזו:>
לפעמים אנחנו כותבים: בית חולים וקופת חולים, ולפעמים אנחנו כותבים: מוסד רפואי. "בית חולים" מצמצם את זה. מוסד רפואי, לדוגמה, זו מרפאה כירורגית בינונית, היא לא בית חולים, ושם נותנים תרופות. אז אתה מפספס את ההגדרה הזאת. ואם אתה כותב: מוסד רפואי, על-פי הגדרתו בפקודת בריאות העם, הוא כולל את כל זה. אני חושב שההגדרה "מוסד רפואי" נכונה יותר.
<אופיר שליטנר:>
סליחה, אדוני, אפשר?

<היו"ר חיים כץ:>
עכשיו זה בקצרה. אנחנו נכנסים לזמן מליאה, וקיבלנו אישור לפרק זמן קצוב מאוד להיכנס לתוך דיוני המליאה.

<אופיר שליטנר:>
אני גומר את זה תוך עשר שניות, אדוני.
<היו"ר חיים כץ:>
דבר.

<אופיר שליטנר:>
אופיר שליטנר, היועץ המשפטי של הכללית.

כפי שסיכמנו, אני מבקש שיובהר שאלה הדוחות המפורטים להלן בלבד. להוסיף את המילה "בלבד".

<היו"ר חיים כץ:>
היא אומרת: בסדר. 
<דובב אפל:>
אני מבין שהוועדה גיבשה את עמדתה ביחס לתחולת ההסדר על תקנה 29 וגם משרד הבריאות תומך בכך. אנחנו סבורים שתחולת התקנות האלה צריכה לחול גם על תכשירים שמיובאים ומשווקים לפי תקנה 29.

<היו"ר חיים כץ:>
בסדר, ואנחנו איחדנו את זה.

<נועה ברודסקי-לוי:>
	
	
	"תיעוד ושמירה של
מסמכי מעקב תרופתי 
	26ח
	(א)
	בעל רישום יתעד וישמור -

(1) דוחות על תופעות לוואי ופניות ציבור שהתקבלו אצלו לתקופה של שנה לפחות לאחר פקיעת הרישום בפנקס או לתקופה נוספת לפי דרישת המנהל לגבי תכשיר מסוים;"


<אביבית וינברג:>
"דוחות על תופעות לוואי ופניות ציבור בנושא תופעות לוואי" – זה משהו שמקובל עליכם? או שאתם רוצים שכל פנייה שתיעשה אלינו, אפילו: שלום, האם אפשר לדעת איפה מוצאים עכשיו אקמול, תתועד?

<היו"ר חיים כץ:>
את מגזימה, את מגזימה. מה שיותר מדי לא טוב. יותר מדי יפה, לא טוב. יותר מדי מלוח, לא טוב. כל דבר במידה. לדעתי, את מתחילה להגזים. יש פה כוונות, ואת מפריזה.

<רוני גמזו:>
בקונטקסט של התקנות.

<היו"ר חיים כץ:>
מאה אחוז.

<נועה ברודסקי-לוי:>
	
	
	
	
	
	"(2) דוחות בטיחות תקופתיים לתקופה של שבע שנים לפחות לאחר פקיעת הרישום בפנקס;

	
	
	
	
	
	(3) דוחות שמסר האחראי למעקב תרופתי למנהל לתקופה של שלוש שנים לפחות לאחר פקיעת הרישום בפנקס.

	
	
	
	
	(ב)
	אחראי למעקב תרופתי של קופת חולים או בית חולים יתעד וישמור דוחות שמסר לתקופה של שבע שנים מיום מסירתם."


<אופיר שליטנר:>
אני רק מציע להשתמש באותו מונח: "מוסד רפואי".

<היו"ר חיים כץ:>
מוסד רפואי, בסוגריים: בית חולים. גם בית חולים.

<רוני גמזו:>
לא, רגע. המונח "מוסד רפואי", אם אני לא טועה, לא כולל קופת חולים.

<יעקב ליצמן:>
לא, אבל רוני, למעלה כתוב: או קופת חולים או בית חולים, ותיקנת ל"מוסד רפואי". תחליט, או זה או זה.

<רוני גמזו:>
בסדר, יהיה נוסח אחיד אבל ברור לכולם שהוא כולל קופות חולים.

<היו"ר חיים כץ:>
מאה אחוז.

<נועה ברודסקי-לוי:>
	
	
	"ביטול מינוי אחראי למעקב תרופתי 
	26ט.
	(א)
	ראה המנהל שאחראי למעקב תרופתי עשה אחד מן המעשים המפורטים להלן, רשאי הוא, בכתב, לבטל את אישור מינויו :

	
	
	
	
	
	(1)
	פעל באופן המזיק או העלול להזיק לבריאות הציבור או בניגוד לתקנות אלה; 

	
	
	
	
	
	(2)
	התנהג בדרך שאינה הולמת את מקצועו; 

	
	
	
	
	
	(3)
	גילה חוסר אחריות או רשלנות במילוי תפקידו; 

	
	
	
	
	
	(4)
	הורשע או ניתן נגדו צו בקובלנה בשל עבירה על הפקודה או על פקודת הרופאים, לפי העניין, שמחמת מהותה, חומרתה ונסיבותיה אינו מתאים, לדעת המנהל, להמשיך ולמלא תפקידו.

	
	
	
	
	(ב)
	המנהל לא ינהג כאמור בתקנת משנה (א) אלא לאחר שנתן לאחראי למעקב תרופתי ולבעל הרישום הזדמנות להשמיע את טענותיו לפניו; ואולם אם מצא המנהל כי השהיית ביטול המינוי עלולה לסכן את בריאות הציבור, רשאי הוא להורות על ביטול כאמור לאלתר, ובלבד שייתן לאחראי למעקב תרופתי ולבעל הרישום להשמיע את טענותיהם בהזדמנות הראשונה לאחר מכן."


<אופיר שליטנר:>
שתי הערות: קודם כל, ההתייחסות בסעיף משנה (ב) לבעל הרישום איננה נכונה, מכיוון שאנחנו מדברים על מי שמינה אותו והתקנה חלה גם על קופות חולים.

<היו"ר חיים כץ:>
סלאש: מי שמינה אותו, בשני המקומות. הלאה.

<יעקב ליצמן:>
שמת לב שהחמרת על עצמך?

<קריאה:>
הוא הגון.

<אופיר שליטנר:>
אני מוכן לקחת על עצמי גם דברים נוספים שאני חושב שהם ראויים.

ביחס לסעיף (א): כאשר יש לי הסכמים קיבוציים והסכמי העסקה עם עובדים אני לא יכול לבטל מינוי באופן מיידי. אני חייב לערוך הליך משמעתי, כי כל שינוי בתפקיד מהווה הרעת תנאים ומחייב מעבר בהליך משמעתי על-פי דין. ולכן, ככל שהמדובר בשירותי בריאות כללית ובקופות חולים, אני מבקש שהמינהל יהיה רשאי להורות על נקיטת הצעדים - - -

<מיקי רוזנטל:>
אתה טועה. יש חוק במדינת ישראל.

<רוני גמזו:>
אתה טועה טעות חמורה. פקודת הרופאים מאפשרת לי להשעות מעבר להסכמים קיבוציים.

<היו"ר חיים כץ:>
אפילו פרוספר בן חמו מסכים. שאלנו אותו.

<אופיר שליטנר:>
אם זה מאפשר וקיים, מדוע להכניס כפל הסדרים?

<היו"ר חיים כץ:>
תמשיכי.

<נועה ברודסקי-לוי:>
	
	
	"פעולות המנהל לגבי דיווחים על תופעות לוואי
	26י.
	(א)
	המנהל יקבל לידיו דוחות האחראי למעקב תרופתי של בעל הרישום לפי תקנה 26ג או 26ד, של קופת החולים או בית חולים לפי תקנה 26ה וכן דוחות יבואן ובעל אישור יבוא לפי תקנה 26ז ויבצע הפעולות הבאות:

	
	
	
	
	
	(1)
	ירכז מידע על תופעות לוואי שיגיע אליו מהציבור, מהדוחות האמורים וכן ממטפל כהגדרתו בחוק זכויות החולה, התשנ"ו-1996;

	
	
	
	
	
	(2)
	יפקח ויבדוק כי מידע על תופעות לוואי מועבר לגורמים השונים כנדרש לפי תקנות אלה כדי שלבעל הרישום, ליבואן או ליצרן התכשיר תהיה ככל הניתן תמונה מלאה של תופעות הלוואי הקיימות בתכשיר;

	
	
	
	
	
	(3)
	יפקח ויבדוק כי הדוחות האמורים מוגשים באופן מלא, בהיר ושוטף במועדים הקבועים ויוודא כי הדוחות מכילים את כלל המידע הנדרש;

	
	
	
	
	
	(4)
	יקיים פיקוח, לרבות באמצעות ביקורות תקופתיות, על עבודת אחראי למעקב תרופתי; 

	
	
	
	
	
	(5)
	יבחן באופן שוטף דוחות לפי תקנות אלה וינקוט בצעדים המפורטים בתקנה 12(א), או יבטל הסכמתו לשיווק תכשיר לפי תקנה 29, לפי הצורך, אם ראה כי התכשיר מזיק או עלול להזיק לבריאות;

	
	
	
	
	
	(6)
	הגיע לידיעת המנהל מידע על חשד לתופעת לוואי חמורה או לתופעות לוואי בשכיחות חריגה, רשאי המנהל לחקור את המידע או להעביר את המידע כאמור לבדיקה וחקירה של גוף אחר שימצא לנכון, וכן לנקוט כל פעולה הנדרשת להבטחת בריאות הציבור; כן יוודא המנהל כי המידע כאמור הגיע גם לידיעת אחראי המעקב התרופתי של בעל הרישום של התכשיר הרלוונטי וכי מתבצעת חקירה של המידע כאמור כנדרש בתקנות אלה;

	
	
	
	
	
	(7)
	יעדכן את תיק הרישום של התכשיר, בהתאם לצורך, במידע שנאסף לגבי בטיחות ויעילות התכשיר;

	
	
	
	
	
	(8)
	יודיע, באמצעות בעל הרישום או בכל דרך אחרת, לציבור הרופאים והמטפלים על שינוי בתופעות הלוואי של תכשיר, אם סבר כי הדבר נדרש לצורך שיפור הטיפול במטופלים;

	
	
	
	
	
	(9)
	יגביר מודעות רופאים ואנשי צוות רפואי ומטופלים באשר לאפשרויות הדיווח על תופעות לוואי וחשיבות הדיווח לבריאות הציבור, באמצעות פעולות הסברה יזומות."


<דובב אפל:>
הערה תמציתית, בתקנת משנה (6): שהסמכות של המנהל לנקוט כל פעולה הנדרשת להבטחת בריאות הציבור תיעשה לאחר שנתן לבעל הרישום להשמיע את טענותיו בפניו, כפי שנוסח בסעיפים קודמים.

<נועה ברודסקי-לוי:>
בעיקרון זה לפי תקנה 12 לתקנות העיקריות.

<מיקי רוזנטל:>
אנחנו לא יכולים לאפשר לך את זה. אם הוא בחירום, מה נעשה?

<דובב אפל:>
לא, בחירום בוודאי שלא. בסיטואציה כזו, אדוני, מה שעושים הוא בהזדמנות ראשונה לאחר מכן.

<מיקי רוזנטל:>
אז אפשר להוסיף: בהזדמנות ראשונה לאחר מכן.

<נועה ברודסקי-לוי:>
זה לפי תקנה 12 שקיימת כבר היום.

<מיקי רוזנטל:>
אם נוסיף: בהזדמנות הראשונה?
<היו"ר חיים כץ:>
לא צריך, זה מנוסח פה.

<נועה ברודסקי-לוי:>
אפשר להוסיף: בהתאם לתקנה 12.

<רוני גמזו:>
ברשותך, היושב-ראש, יש לי הערה קטנה לסעיף 9. מכיוון שבסעיפים הקודמים הורדנו את חובת בעל הרישום לעשות פעולת הסברה למול המטופלים, אז בשלב הזה, בסעיף 9, ברגע שאנחנו נמצאים למול תופעת לוואי, "יגביר מודעות הרופאים ואנשי צוות רפואי ומטופלים, בין השאר על-ידי בעל הרישום."
זאת אומרת, בשלב הזה, אני כמנהל רוצה את חובת בעל הרישום גם כאן בנושא ההסברה, לא רק למול הרופאים אלא גם למול המטופלים. הורדנו את זה בשלב הקודם, אבל בשלב הזה כשיש כבר התופעה - - -

<יעקב ליצמן:>
רוני, תרגם את זה לאלטרוקסין. מי צריך לפרסם את זה?

<רוני גמזו:>
ברגע הראשון שהגיעה אלינו ההודעה על אלטרוקסין, באפריל 2011, בשלב הזה גם משרד הבריאות אבל גם בעל הרישום – הייתי צריך להגיד לבעל הרישום, אדוני, פרסום ברשומות - - -

<יעקב ליצמן:>
אני חולק על זה.

<רוני גמזו:>
הרב ליצמן, זה בין השאר.
<היו"ר חיים כץ:>
הוא מוריד אחריות ממשרד הבריאות.

<רוני גמזו:>
לא, בין השאר. אני לא מוריד.

<יעקב ליצמן:>
רוני, מה הולך משרד הבריאות לעשות כאן?

<היו"ר חיים כץ:>
מה אתה צועק? אתה לא צודק. הוא צודק. אתם תיקחו על עצמכם אחריות, לא רק תיתנו קנסות. קחו אחריות.

<רוני גמזו:>
כבוד היושב-ראש, אין לי בעיה עם זה.

<היו"ר חיים כץ:>
אתה רוצה לסיים היום?

<רוני גמזו:>
אני רוצה לסיים.

<היו"ר חיים כץ:>
לא נסיים. אם אתה רוצה שיפטרו אותי, אני אמשיך מעבר לזמן שהקציבו לי.

<מיקי רוזנטל:>
רוני, תן דוגמה שאתה ממש צריך את זה.

<רוני גמזו:>
בסיטואציה כפי שהרב ליצמן תיאר, של האלטרוקסין, אתה צריך להגיע לכל זרועות המידע. זה נכון שלמשרד הבריאות יש את היכולת. אבל קח בחשבון שלבעל הרישום יש יכולות, יש לו יכולות דרך התועמלנים, דרך הרופאים, להגיע למטופלים.

<שולי מועלם-רפאלי:>
אבל היכולות שלך כמשרד הן הרבה יותר קדימות. 

<מיקי רוזנטל:>
אבל לך יש יכולות שבעתיים. אתה מוציא הודעה לרדיו, וכולם מפרסמים את זה בשנייה. יש לו פחות יכולות משלך.

<רוני גמזו:>
איך אני מגיע - - -

<היו"ר חיים כץ:>
ברדיו, אתה שם הודעה ברדיו.
<שולי מועלם-רפאלי:>
רוני, לך יש יותר יכולות ממנו להיכנס לכלי התקשורת.

<רוני גמזו:>
אני אמרתי: בין השאר. לא הורדתי ממני.

<מיקי רוזנטל:>
רוני, תן לי דוגמה שאתה חייב אותו.

<רוני גמזו:>
המילה "חייב" היא לא הנכונה. אני יכול גם להיעזר בו.

<יעקב ליצמן:>
אדוני היושב-ראש, אני לא רוצה שהאחריות תתחלק.

<היו"ר חיים כץ:>
הבנתי מה שאתה מדבר. תאמין לי, הבנתי אותך מהמשפט הראשון, אחרי כל-כך הרבה שנים ביחד אני יודע איפה אתה מוסר את הכדור.

<מיקי רוזנטל:>
אם אתה אומר לי, אני צריך לפרסם מודעות בעיתונים, זה עולה הרבה כסף, אני רוצה שהוא יתחלק אתי – זה משהו אחד. אבל זה לא העניין.

<היו"ר חיים כץ:>
לא, זו לא הבעיה שלו.

<מיקי רוזנטל:>
אז לא הבנתי מה הבעיה.

<היו"ר חיים כץ:>
אין לו בעיה. כן?

<דובב אפל:>
בלהט הדיון על תקנה (9) דילגנו על ההערה שלי לתקנה (6), אז אני רוצה רק לוודא שהוסכם שאפשר להתנות את זה בתקנה 12 כפי שהוצע.

<נועה ברודסקי-לוי:>
כן, אמרנו שזה בהתאם לתקנה 12.

<היו"ר חיים כץ:>
מאה אחוז. ואנחנו ממשיכים.

<נועה ברודסקי-לוי:>
	
	
	"מעקב אחר אצווה 

והחזרה מן השוק
	26יא.
	(א)
	בעל רישום יערוך מעקב אחר אצוות ואחר כמות התכשירים ששווקו, לצורך החזרה מן השוק של תכשיר רפואי העלול לסכן את בריאות הציבור או לפי הוראת המנהל.

	
	
	
	
	(ב)
	לצורך שיווק והפצה של תכשיר רשום, יתקשר בעל רישום רק עם בית מסחר לתרופות המקיים מערכת של מעקב אחר האצוות שהוא משווק לבתי המרקחת, לרבות ציון של מספרי האצווה במסמכי המשלוח.

	
	
	
	
	(ג)
	נדרשה החזרה מן השוק, בין ביוזמת המנהל ובין ביוזמת בעל הרישום, ידווח בעל הרישום למנהל על ההחזרה מן השוק ועל השלמתה."


<נועה ברודסקי-לוי:>
לגבי (ד), הבנתי לפני הדיון שיש הסכמה לתיקון גם פה:
	
	
	
	
	"(ד)
	בהיעדר בעל רישום, על היבואן יהיה לקיים מעקב אחר התכשירים ששווקו באמצעותו לצורך החזרתם מן השוק, בין ביוזמת המנהל ובין ביוזמת היבואן, והוא ידווח על ההחזרה מן השוק ועל השלמתה למנהל."


<קריאות:>
בסדר.

<נועה ברודסקי-לוי:>
	
	
	"שמירת סודיות רפואית ופרטיות המטופל
	26יב.
	
	המנהל, אחראי למעקב תרופתי של בעל רישום, אחראי למעקב תרופתי בקופת חולים או בית חולים וכן רופא במעון לזקנים – 



	
	
	
	
	
	(1)
יעבירו דיווחים ודוחות על תופעות לוואי ללא פרטים מזהים של מטופל, אלא אם ניתנה לכך הסכמתו מדעת;

	
	
	
	
	
	(2)
יקבלו מידע על מצבו הבריאותי של מטופל רק אם ניתנה לכך הסכמה מדעת של המטופל, ובהתאם להסכמתו זו;

	
	
	
	
	
	 (3)
יעיינו ויחקרו מידע רפואי המגיע לידיהם באופן שלא יפגע בפרטיות מטופל לפי הוראות חוק הגנת הפרטיות התשמ"א – 1981;

	
	
	
	
	
	(4)
ישמרו בסוד כל מידע הנוגע למטופל שהגיע אליהם תוך כדי מילוי תפקידם או במהלך עבודתם;

	
	
	
	
	
	(5)
ישמרו דיווחים על תופעות לוואי ללא פרטיו המזהים של מטופל. הפרטים המזהים, ככל שקיימים בידיהם, ישמרו במאגר נפרד."


<אופיר שליטנר:>
יש פה בעיה מבחינת חוק זכויות החולה כאשר מדובר ברופא המטפל, ולפעמים אותו רופא מטפל הוא הגורם להעביר את המידע. לא תמיד אפשר לקבל את ההסכמה מדעת של המטופל לקבלת המידע, במקרה, לדוגמה, שהוא קטין או שהוא לא היה כשיר - - -

<היו"ר חיים כץ:>
ייתנו לאפוטרופוס שלו.

<אופיר שליטנר:>
לפעמים חייבים לשמור את המידע הרפואי על תופעות הלוואי החריגות בתיק הרופא, כך שאי אפשר לשמור את זה בנפרד.

<יעקב ליצמן:>
האם על-פי חוק אתה צריך הסכמה של החולה לפרסם את הכישלון או מה שקרה? – לא, כי זו תועלת הציבור. אתה לא יכול בגלל צנעת הפרט - - -

<מר ליברמן:>
כבוד הרב, אנחנו מסכימים אתך, אבל זה מנוסח הפוך.

<אופיר שליטנר:>
זה מנוסח בניגוד להוראות חוק זכויות החולה.

<יעקב ליצמן:>
אני הבנתי את המשמעות, לא הבנתי את הניסוח.

<נועה ברודסקי-לוי:>
יש לך אפשרות להעביר דיווח ללא פרטים מזהים.

<אופיר שליטנר:>
כתוב בסעיף קטן (2): "יקבלו מידע על מצבו הבריאותי של מטופל רק אם ניתנה לכך הסכמה מדעת של המטופל, ובהתאם להסכמתו זו;" – אבל לא תמיד אני יכול לקבל הסכמה מדעת, ואני עדיין צריך להעביר.

<נועה ברודסקי-לוי:>
אז אתה לא יכול להעביר.

<מיקי רוזנטל:>
או להעביר ללא הפרטים. יש לך את האופציה להעביר ללא הפרטים.

<רוני גמזו:>
אז ללא הפרטים המזהים. אין בעיה.

<היו"ר חיים כץ:>
אוקיי, תודה רבה.

<יעקב ליצמן:>
אבל הוא חייב להעביר.

<היו"ר חיים כץ:>
כן.

<נועה ברודסקי-לוי:>
	"תיקון תקנה 29 
	5.
	
	בתקנה 29 לתקנות העיקריות, במקום "למעט תקנה 28(ב)(2)" יבוא "למעט תקנות 26ז, 26יא(ד) ו-28(ב)(2)". 

	תחילה
	6.
	תחילתן של תקנות אלה שנה מיום פרסומן."


<מר ליברמן:>
יש לי הערה אחת: ובתנאי שמשרד הבריאות משלים את המערכת הממוחשבת.
<היו"ר חיים כץ:>
עזוב, מה, אתה נותן לנו תנאים?

<מיקי רוזנטל:>
כן, מה זה?

<היו"ר חיים כץ:>
ומי בעד התקנות?

<יעקב ליצמן:>
לא, רגע, מישהו יכול להסביר לי מה כתוב כאן?

<היו"ר חיים כץ:>
אני אסביר לך אחר-כך.

ומי בעד התקנות כפי שהוקראו? ירים את ידו.
הצבעה 2

בעד – פה אחד

תקנות הרוקחים (תכשירים) (תיקון), התשע"ג-2013, אושרו.

<היו"ר חיים כץ:>
כל חברי הכנסת, והם לא מעט, חמישה, תמכו בתקנות. התקנות אושרו. תודה רבה, הישיבה נעולה.

<הישיבה ננעלה בשעה 11:15.>

